b'\n_START_ARTICLE_\nNemesis\n_START_SECTION_\nPrezentare\n_START_PARAGRAPH_\nNemesis este socotit\xc4\x83 fiic\xc4\x83 a cuplului Zeus-Ananke, dar conform lui Hesiod \xc3\xaen Theogonia (v. 223, dar \xc3\xaentr-un pasaj socotit interpolare), ea este fiica Nop\xc8\x9bii (Nyx)._NEWLINE_Tragicii o prezint\xc4\x83 pe Nemesis \xc3\xaen primul r\xc3\xa2nd ca r\xc4\x83zbun\xc4\x83toare a crimelor \xc8\x99i pedepsitoare a arogan\xc8\x9bei, \xc3\xaenrudit\xc4\x83 deci cu grupul Erynnys, adic\xc4\x83 "Furiile"._NEWLINE_Ca supraveghetoare a echilibrului dintre bine \xc8\x99i r\xc4\x83u \xc8\x99i zei\xc8\x9b\xc4\x83 vindicativ\xc4\x83, Nemesis vegheaz\xc4\x83 destinul particular al fiin\xc8\x9belor \xc8\x99i al lucrurilor, adic\xc4\x83 men\xc8\x9binerea locului destinat fiec\xc4\x83ruia \xc8\x99i p\xc4\x83strarea m\xc4\x83surii \xc3\xaen toate; iar pe de alt\xc4\x83 parte, Nemesis pedepse\xc8\x99te orgoliul sau credin\xc8\x9ba uman\xc4\x83 c\xc4\x83 omul \xc3\xae\xc8\x99i poate dep\xc4\x83\xc8\x99i condi\xc8\x9bia cosmic\xc4\x83, implicit faptele omene\xc8\x99ti comise cu inten\xc8\x9bia de a modifica ordinea naturii. De asemenea, Nemesis vegheaz\xc4\x83 aplicarea principiului delfic Nimic prea mult (\xce\x9c\xce\xb7\xce\xb4\xce\xad\xce\xbd \xce\xb1\xce\xb3\xce\xac\xce\xbd) - deviz\xc4\x83 \xc3\xaenscris\xc4\x83 pe frontonul sanctuarului din cetatea Delphoi; forma latin\xc4\x83, la Terentius: Ne quid nimis (Andria, 61)._NEWLINE_Nemesis este \xc3\xaenf\xc4\x83\xc8\x9bi\xc8\x99at\xc4\x83 ca o femeie serioas\xc4\x83, cu un bici, o sabie, o pereche de h\xc4\x83\xc8\x9buri sau o balan\xc8\x9b\xc4\x83 \xc3\xaen m\xc3\xa2na st\xc3\xa2ng\xc4\x83. \xc3\x8en perioada elenistic\xc4\x83 este portretizat\xc4\x83 cu un volan. Este numit\xc4\x83 \xc8\x99i Rhamnusia, de la un templu \xc8\x99i o statuie a sa din Rhamnus, un sat din partea nordic\xc4\x83 a Africii. Epitetul Adrasteia ("cea de care nimeni nu poate sc\xc4\x83pa") i-a fost atribuit ulterior.\n_START_SECTION_\nRoma\n_START_PARAGRAPH_\nRomanii au preluat cultul grec pentru Nemesis (uneori numit\xc4\x83 Pax-Nemesis), transfer\xc3\xa2nd asupra ei atributele zei\xc8\x9bei locale Fortuna, devenit\xc4\x83 patroana generalilor imperiali \xc8\x99i a gladiatorilor.'